
Δευτέρα, 28 Σεπτεμβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό 90 αλλοδαπών στους Καλούς Λιμένες - Συνέχεια ενημέρωσης αναφορικά με τον εντοπισμό 18 αλλοδαπών στην Ιεράπετρα – Εντοπισμός και διάσωση συνολικά 77 αλλοδαπών (44+33) νότια της Γαύδου –Σύλληψη αλλοδαπών στη Σάμο – Θάνατος αλλοδαπού στη Θάσο – Παροχή συνδρομής σε σκάφος στη Μήλο

Συνέχεια ενημέρωσης:
Αναφορικά με τον εντοπισμό 90 αλλοδαπών στην παραλία της Λούτρας δήμου Φαιστού, τις μεσημβρινές ώρες χθες, συνελήφθη ένας 33χρονος αλλοδαπός (υπήκοος Μπαγκλαντές) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν τις πρώτες πρωινές ώρες την 26.09.2026 από την περιοχή Τομπρούκ της Λιβύης, καταβάλλοντας το χρηματικό ποσό 15.000 δηναρίων Λιβύης, για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Χανίων.

*****

Συνέχεια ενημέρωσης:
Αναφορικά με τον εντοπισμό 18 αλλοδαπών στο παραλιακό μέτωπο «ΣΤΟΜΙΟΥ» Ιεράπετρας τις πρώτες πρωινές ώρες χθες, συνελήφθη ένας 16χρονος αλλοδαπός (υπήκοος Μπαγκλαντές) για παράβαση του Ν. 3386/2005 («Παράνομη είσοδος στη χώρα»), του Ν. 5038/23 («Διευκόλυνση»), του Ν. 5275/2026 («Προώθηση πολιτικών νόμιμης μετανάστευσης») και του άρθρου 306 του Π.Κ. («Έκθεση»), καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα. Προανάκριση διενεργείται από το Λιμεναρχείο Ιεράπετρας.

*****

Τις μεσημβρινές ώρες χθες, σκάφος της δύναμης Frontex εντόπισε δύο λέμβους με αλλοδαπούς επιβαίνοντες στη θαλάσσια περιοχή νότια της Γαύδου και περισυνέλεξε σαράντα τέσσερις αλλοδαπούς (όλοι άνδρες) από τη μία λέμβο και τριάντα τρεις αλλοδαπούς (32 άνδρες και 1 ανήλικο) από την δεύτερη λέμβο. Οι αλλοδαποί μεταφέρθηκαν  αρχικά στο λιμάνι της Γαύδου και στη συνέχεια με τη συνδρομή Περιπολικού σκάφους Λ.Σ.-ΕΛ.ΑΚΤ. (ΠΛΣ) στο λιμάνι «ΤΗΓΑΝΙ» της Παλαιόχωρας και ακολούθως οδηγήθηκαν με λεωφορείο, συνοδεία στελεχών του Κεντρικού Λιμεναρχείου Χανίων σε χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

*****

Τις απογευματινές ώρες χθες, στελέχη του Γραφείου Ασφάλειας της Λιμενικής Αρχής της Σάμου προέβησαν στη σύλληψη δύο αλλοδαπών  (υπηκόων Αφγανιστάν), ηλικίας 35 και 20 ετών, στο λιμάνι του Καρλοβασίου, για παράβαση του άρθρου 216 Π.Κ. «Πλαστογραφία», του άρθρου 24 παρ. 6 εδ. 2 του Ν. 5038/2023 «Κατοχή και χρήση πλαστού ταξιδιωτικού εγγράφου» καθώς και του άρθρου 42 σε συνδυασμό με το άρθρο 182 παρ. 1 του Π.Κ. «Απόπειρα παραβίασης όρων διαμονής». Συγκεκριμένα,  σε έλεγχο που διενεργήθηκε πριν τον απόπλου ενός επιβατηγού-οχηματαγωγού πλοίου με προορισμό τον Πειραιά, οι δύο αλλοδαποί  κατείχαν και επέδειξαν πλαστά ταξιδιωτικά έγγραφα. Από το Λιμεναρχείο Σάμου που διενεργεί την προανάκριση, κατασχέθηκαν τα ανωτέρω πλαστά έγγραφα.
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

*****

Τις μεσημβρινές ώρες χθες, ενημερώθηκε η Λιμενική Αρχή της Θάσου για την ανάσυρση ενός 51χρονου αλλοδαπού (υπηκόου Γερμανίας) χωρίς τις αισθήσεις του, από τη θαλάσσια περιοχή «ΣΑΛΙΑΡΑ» Θάσου. Στον ανωτέρω, αρχικά παρασχέθηκαν οι πρώτες βοήθειες από παρευρισκόμενους και από πλήρωμα ασθενοφόρου οχήματος του ΕΚΑΒ και στη συνέχεια διακομίστηκε στο Κέντρο Υγείας Θάσου, όπου διαπιστώθηκε ο θάνατός του. Από το Α’ Λιμενικό Τμήμα Θάσου του Κεντρικού Λιμεναρχείου Καβάλας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ανατολικής Μακεδονίας και Θράκης.

*****

Τις πρώτες πρωινές ώρες σήμερα, ενημερώθηκε η Λιμενική Αρχή της Μήλου από το Ενιαίο Κέντρο Συντονισμού Έρευνας και Διάσωσης του Λ.Σ.-ΕΛ.ΑΚΤ. για σκάφος σε δυσχερή θέση εντός του λιμένα Αδάμαντα Μήλου. Αμέσως τέθηκε σε εφαρμογή το τοπικό σχέδιο έκτακτης ανάγκης και στην περιοχή έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ένα περιπολικό όχημα Λ.Σ.-ΕΛ.ΑΚΤ. από την ξηρά και το φορτηγό – λάντζα «ΦΛΩΡΑ Β» Τ. Λαυρίου 985 το οποίο εντόπισε το ιστιοφόρο σκάφος, κενό επιβατών, και με τη συνδρομή του κατέπλευσε με ασφάλεια στο λιμάνι της Μήλου. Από το περιστατικό δεν υπήρξε τραυματισμός και δεν διαπιστώθηκε θαλάσσια ρύπανση.

